Predkladacia správa

Materiál „Správa o stave siete zastupiteľských úradov SR v zahraničí v roku 2005 a východiská pre jej ďalší rozvoj“, ktorý vypracovalo MZV SR v spolupráci s MH SR, MO SR a MV SR, obsahuje informácie o vývoji siete ZÚ SR v zahraničí v minulom roku, jej súčasnom stave a predpokladanom rozvoji v nasledujúcom období. 

Cieľom predkladaného materiálu je v ucelenej podobe komplexne informovať vládu SR o súčasnom stave siete ZÚ SR v zahraničí a o východiskách a návrhoch MZV SR a ostatných rezortov pre jej ďalší rozvoj s cieľom zosúladiť ju s aktuálnymi zahraničnopolitickými a ekonomickými prioritami, ako aj bezpečnostnými potrebami SR.

Sieť zastupiteľských úradov SR v zahraničí sa systematicky tvorila od vzniku samostatnej Slovenskej republiky na základoch bývalej zahraničnej siete ČSFR, pričom ZÚ SR vznikli predovšetkým v tých krajinách, kde sme nadobudli nehnuteľný majetok. Prioritnou úlohou zahraničnej služby SR bolo postupne vykonať takú reštrukturalizáciu siete ZÚ, ktorá by vyhovovala politickým, hospodárskym a bezpečnostným záujmom, ako aj finančným možnostiam SR. V tejto súvislosti považujeme za potrebné zdôrazniť, že budovanie siete ZÚ SR v zahraničí bolo a bude aj naďalej ovplyvňované dvoma faktormi – už spomenutými prioritami SR a zároveň finančnými možnosťami. 

Od roku 1993 boli postupne uzatvorené ZÚ Caracas, Managua, San José, Lima, Harare, Abu Dhabí, Santiago de Chile, Hanoj a Alžír, ako aj Generálny konzulát (GK) Padova. 

Zároveň boli otvorené ZÚ Záhreb, Ľubľana, Dublin, Riga, Minsk, Taškent, Kuala Lumpur, Astana, Sarajevo, Kuvajt, Misia pri NATO, pri OECD, GK Brno, Békéšska Čaba, St. Peterburg, Užhorod, Krakov, New York, Los Angeles a Šanghaj. 

V súčasnosti sa sieť ZÚ SR postupne približuje k stavu, ktorý by sme mohli označiť za relatívne optimálny len v rámci existujúcich finančných limitov. Napriek jej „neukončenosti“ je však schopná efektívne a na vysokej profesionálnej úrovni presadzovať zahranično-politické záujmy SR. Zároveň si treba uvedomiť, že sieť ZÚ nikdy nebude dobudovaná definitívne, že jej ďalší rozvoj je dynamickým procesom, ktorý bude ovplyvňovaný nielen záujmami, ale aj možnosťami SR, ako aj vývojom európskej a svetovej politiky. 

Po vstupe SR do EÚ a NATO, ale aj v kontexte pokračujúcej globalizácie, pribudli SR nové úlohy, nové záväzky. SR sa stala spoluzodpovednou za široké spektrum spoločnej zahraničnej a bezpečnostnej politiky Únie a slovenská diplomacia tejto skutočnosti musí prispôsobiť svoje zastúpenie v zahraničí i využívanie svojich kapacít. Z toho vyplýva, že v členských krajinách EÚ a NATO, ale aj v krajinách a regiónoch, ktoré sú hlavným predmetom záujmu spoločnej zahraničnej a bezpečnostnej politiky EÚ (SZBP), by rozmiestnenie našich ZÚ, ich funkčnosť i personálne obsadenie malo byť na úrovni členských krajín EÚ, ktoré sú porovnateľné so SR. 

	Ďalšie záväzky pre našu zahraničnú službu vyplynú z nášho postu nestáleho člena BR OSN v rokoch 2006 a 2007, kedy budeme spolurozhodovať a teda aj niesť zodpovednosť za riešenie najzávažnejších svetových kríz. 

	Z týchto záväzkov okrem iného vyplýva aj to, že budeme musieť byť prítomní vo viacerých krízových oblastiach, aby sme mali vierohodné informácie z vlastných zdrojov, ktoré nám umožnia podieľať sa zodpovedne na prijímaní spoločných rozhodnutí, respektíve ich aj ovplyvňovať v prípadoch, kde si to vyžadujú záujmy nášho štátu alebo vyššie princípy. 

SR je krajinou s výrazne proexportne zameranou ekonomikou, pre ktorú je efektívna a dostatočne široká sieť ZÚ jedným zo základných predpokladov pre ďalší rozvoj hospodárskej spolupráce najmä v oblasti vývozu a získavania zahraničných investícií, bez čoho nemožno trvale zvyšovať HDP SR. Z uvedeného dôvodu sa pokúsime nájsť v spolupráci s MH SR taký model spolupráce, ktorý nám umožní lepšie ako doposiaľ využívať synergický efekt spoločného politického a hospodárskeho pôsobenia v zahraničí a taktiež efektívnejšie využitie prostriedkov štátneho rozpočtu.

Z našich národno-štátnych záujmov i medzinárodných záväzkov vyplýva, že nemôžeme pripustiť stagnáciu pri rozvoji siete ZÚ SR v zahraničí. Našim cieľom bude vytvoriť sieť, ktorá bude zložená z väčšieho počtu menších ZÚ, čo nám umožní pokrývať záujmové oblasti komplexnejšie než doteraz. 

Pre ďalšie fungovanie zahraničnej služby SR na úrovni členských krajín EÚ bude dôležité prijať aj zákon o zahraničnej službe, ktorý je zaradený v legislatívnom pláne vlády SR.

Pri plánovaní ďalšieho rozvoja siete ZÚ vychádzame z faktu, že návrh východísk rozpočtu verejnej správy na roky 2005 – 2007 je už schválený uznesením vlády SR č. 429 zo dňa 5. mája 2004. Relevantným faktorom z hľadiska budúceho rozširovania siete ZÚ v zahraničí budú prirodzene aj rozpočtové možnosti MZV SR. Z tohto dôvodu na reštrukturalizáciu siete, vrátane jej ďalšieho rozširovania, budeme v tomto období hľadať vnútorné zdroje. Najväčšie úspory nákladov, použiteľné na ďalší rozvoj siete ZÚ, očakávame od vytvorenia jednotnej zahraničnej služby SR.

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.